Ulkomaalaisasioihin erikoistunut asianajaja Ville Punto sanoo Suomen Asianajajaliiton Advokaatti-lehdessä, että ilmapiiri Suomessa on muuttunut avoimen rasistiseksi.

Punto löytää yhtymäkohtia natsiajan juutalaisvainojen ja nykypäivän pakolaisiin kohdistuvan vihan ja epäluulon välillä.

– Poliitikot saattavat aivan häpeilemättä ehdottaa vaikkapa turvapaikanhakijoiden kokoamista leireille, Punto ihmettelee lehdessä.

Hän ei ymmärrä, miksi osa suomalaisista haluaisi viedä turvapaikanhakijoilta majoituksen ja minimaalisen toimeentulon. Punto kysyykin:

– Miten maan turvallisuutta lisäisi, että maahantulijat harhailisivat kaduilla rahattomina tai oleskelisivat telttaleireissä?

Punton mielestä poliittinen ilmapiiri vaikuttaa jopa lain tulkintaan. Maahanmuuttoviraston ja hallinto-oikeuksien päätökset eivät Punton mielestä aina kestä kriittistä tarkastelua. Punto kerto, että somalialaisten perheiden yhdistämiset tyrehtyivät muutama vuosi sitten, vaikka mikään laki tai asetus ei muuttunut. Tämä kertoo Punton mielestä poliittisesta ohjauksesta.

Punto kertoo lehdessä tapauksesta, jossa Somaliasta Suomeen tullut mies halusi vaimonsa ja lapsensa Suomeen. Kotimaastaan lähtiessään pariskunnalla oli ollut kaksi lasta, jotka kuitenkin molemmat kuolivat sillä aikaa, kun mies odotti Suomessa perheenyhdistämispäätöstä.

Kielteisessä päätöksessä todettiin, ettei lasten kuolemalla ollut merkitystä asiassa ja vaimo jäi yksin Somaliaan.

– Silloin mietin, miten suomalainen virkamies voi kirjoittaa kylmästi sellaisen päätöksen tietämättä todennäköisesti lainkaan, millaisista olosuhteista nämä ihmiset tulevat, Punto sanoo.

Punto on kirjoittanut blogissaan toivovansa maahanmuuttoneutraalia keskustelua. Hän on puinut myös niitä ajattelumalleja, jotka hänen mielestään hallituksen politiikan taustalla vaikuttavat.

– Miksi on torjuttavampaa, että Ahmed ja Muhammed elävät sosiaalietuuksilla kuin että Juha ja Timo sellaisilla elävät? Miksi Juhalla ja Timolla on suurempi oikeus elää sosiaalietuuksilla kuin Suomessa asuvilla Ahmedilla ja Muhammedilla? Julkilausumattomana logiikkana on, että koska Juha ja Timo kuuluvat tänne, Ahmed ja Muhammed eivät, Punto on kirjoittanut blogissaan.

Lue myös:

Kansanedustaja puhkesi itkuun eduskunnassa – ”Mitä sanon lapsille?”

Nasima Razmyar ihmettelee: ”Alaikäisen lapsen pitäisi tienata 2600 €/kk”

Maahanmuuttovirasto: 2600 €/kk ymmärretty väärin

Moni suomalainen kypsyi jo pahasti – Tutkija varoittaa nyt poliitikoita

Turvapaikanhakijat lorvivat sossun tuilla? – Kokoomuslainen kuittailee suomalaisille